Slik en langvandrer ser det

En langvandrer er en som går langt og lenge.  Hvor langt man skal gå for å kunne kalle seg en langvandrer blir et deffinisjonsspørsmål. I Santiago går det en grense på 10 mil.  Uten å ha gått ti siste mil får du ikke compostellaen.  Med fare for at det kan komme velbegrunnede protester velger jeg å si at langvandreren er en som har gått ei uke eller mer, eller minst 10 mil.

”Slik en langvandrer ser det”, er en ambisiøs tittel.

Jeg må ta forbehold om at jeg kan jeg nå kan komme til å generalisere for mye. Langvandrerne er mange og de er like forskjellige som mennesker flest.

De har det felles at de er går langt, men også i dette er det store forskjeller. Noen vandrer i grupper og har en leder med som kan vegen.  I en organisert gruppe er det en trygghet som alenevandreren mangler.  Og derfor trenger alenevandreren tydeligere merking av vegen.

Langvandrerne har like vel noe felles.  Det merkes når langvandrere møtes.  På tvers av nasjonalitet, alder og religiøs innstilling finner som regel langvandrere hverandre.  De har noe å snakke om som stikker dypere enn selve det at de har gått langt.  Det går på livsopplevelse, - en erfaring av livets sammenhenger som vi svært sjelden opplever hos andre enn nettopp langvandrere.

Langvandrerne er slik jeg ser det den aller viktigste gruppen du finner langs pilegrimsleden.  Ikke for det at langvandrerne er i flertall.  - langt derifra, og sannsynligvis kommer de aldri til å bli det.  Men uten langvandrerne vil pilegrimsstiene mister mye av den drakraften de har på mange mennesker i dag.

Når jeg forteller folk om pilegrimsveiene får jeg nesten alltid spørsmål etter hvor mange som går ”hele veien.”

Langvandrerne bærer drømmen til de mange som ønsker at de hadde våget/klart bryte opp.

For ordens skyld: Jeg mener ikke at man må gå langt for å være en pilegrim.  Det er ikke nødvendig å vandre i det hele tatt.  Det går godt an å være pilegrim i bil eller fly.  Men jeg liker ikke begrepet bilegrim.  Å være pilegrim er dypest sett å være et menneske på målbevisst søk etter hellighet og sannhet i sitt liv.  Hva en bilegrim er vet jeg ikke, men begrepet innebærer slik jeg forstår det en reduksjon i forhold til det å være pilegrim.

Når et menneske bryter opp og legger ut på lang vandring så er det ofte etter å ha gått med drømmen i flere år.  Andre opplever oppbruddet og vandringen som en vei ut av/gjennom en livskrise, da kan opbruddet komme mer spontant.  Men når den første vandringen er gjort så gjelder det som for speiderne: En gang pilegrim, alltid pilegrim.

I 1997 var det stor interesse for middelalderen.  Mange av de langvandrende pilegrimer er fortsatt opptatt av middelalderen og de har nok kanskje fått ideen til sin vandring fra hva de vet om pilegrimenes vandring i gammel tid.  Men jo flere mil som tilbakelegges jo mindre vesenlig blir middelalderen og jo mer vesentlig blir mitt liv her og nå. Vandringen blir en eksistensielt viktig livserfaring, for mange en religiøs opplevelse av skjellsettende betydning.  Forbausende mange opplever et før og et etter sin første langvandring. 

Hva dette består i er ikke alltid lett å finne ord for.  Det handler om å se sammenhenger i livet.  Det kan også handle om å finne ut hva som er viktig og hva som ikke er like viktig i livet.  Dette blir konkretisert når sekken pakkes. Det kan handle om at alt som skaper stress og indre støy i hverdagen får brenne ut slik at livet forenkles og vi får møte oss selv i stillheten.  Jeg hører selv at dette blir romantiske talemåter, men de alle fleste langvandrere vil nikke gjenkjennende til dette etter min erfaring.

Derfor betyr det ikke all verdens om den kirken vi kommer til underveis er en middelalderkirke, men det betyr noe at den er, - nettopp en kirke, - i hvert fall dersom den er åpen. 

Slik langvandringen arter seg i dag er det dessverre en vandring fra lukket kirke til lukket kirke.  Heldigvis er det noen få unntak.  Jeg husker selv på Ringebu stavkirke som et lysende eksempel.  Dessuten er Skaun et godt eksempel på hvordan det kan gjøres der pilegrimen får oppgitt telefonnr som hun kan ringe ved ønske om åpen kirke evt overnatting.

Langvandreren ønsker seg:

1. En vei som varierer fra mer eller mindre uberørt natur til tettsteder og byer.  På den måten blir det både stillhet og møte med mennesker underveis.  Dette har vi! De norske veien jeg har rukket å gå til nå har gitt meg store gleder, mye stillhet og en rekke gode møter med mennesker under veis.  Derfor, før jeg sier noe annet:  Hurra for den norske pilegrimsleden, vegen eller stien eller hva folk velger å kalle den. Disse vegene har betydd mye for meg, og jeg har forventning til at de vil bety mye for meg i rene som kommer, ikke bare den tiden jeg er pilegrimsprest.

2. En godt merket pilegrimsvei som er ryddet når hun kommer.  Jo mer alene vandreren er jo bedre må veien være merket. Vi kan ikke regne med at alle vandrerne går i gruppe hvor lederen kjenner vegen.  Vegen må merkes slik standarden er satt i Dovre, eller aller helst slik det er gjort i Tydal, der pilegrimen med letthet kan følge veien i begge retninger.  Hvert veikryss er merket før og etter krysset. Merkingen skal holde frem den flotte logoen og være synlig og rimelig nok til at det ikke blir et økonomisk løft å erstatte forsvunne merker.  Pilegrimen ønsker ikke å bruke tiden på å lete etter neste merke.  Det er vondt å stadig være stresset og lure på om en har gått feil.  Merkingen skal hels være slik at man har den i øyekroken, - nesten ubevisst mens sinnet kan jobbe med helt andre ting.

3. En vei som går mot målet.  Det skal svært gode grunner til å legge veien i sikksakk, eller som i Gudbrandsdalen der veien faktisk ikke bare går i sikksakk, men tar noen slynger sørover igjen.  Dessuten er det svært mye klatring i Gudbrandsdalen, og i det minste noe av den kjennes svært unødvendig. Nesten samtlige som har vandret hele vegen Oslo - Trondheim påpeker Gudbrandsdalen som en prøvelse. Dessuten oppleves Olskastet opp til Berkåk som en unødvendig prøvelse.  Når dette er sagt, så bør det tilføyes at en av de som har gått Gubransdalen aller mest, Hans-Jacob Dahl, faktiske synes den er helt OK.  Men han er i klart mindretall…

4. Overnattingsmuligheter.  Det er ikke bare å trylle dette frem.  Men situasjonen nå er til dels at pilegrimene ikke kommer fordi det ikke er overnattingstilbud og at overnattingstilbudene ikke kommer fordi det ikke kommer pilegrimer.  Alle kluter må settes inn for å komme ut av den vonde sirkelen

5. Pilegrimen ønsker seg åpne kirker der hun kommer.

6. Gode kart der vegen er inntegnet.  Det utgis stadig vekk nye turkart.  Nettopp ble det utgitt kart over Sylene her i Trøndelag.  Takket være at lederen for Turistforeningen i Trøndelag sitter i pilegrimsutvalget har vi fått Romboleden med der.  Jeg lurer på om ikke Direktoratet for Naturforvaltning skulle ha et ansvar for å påse at alle nye turkart får pilegrimsveiene inntegnet?

7. Lett tilgjengelig info.  Ikke minst har det vært lite å hente på Internett i norsk sammenheng

Pilegrimsveg i Norge betyr i alt vesentlig Olavsvei. Olav var et barn av sin tid, men han var samtidig noe mer.  Han betydning for Norge som nasjon og for den norske kirke er formidabel.  Ved modig å velge bort det trygge og i stedet kjempe for det han opplevde rett kan han være et forbilde og en helgen for vår tid.

Vi kommer etter alt og dømme til å merke et økende trykk fra sør-europeere som ønsker å gå mot Trondheim.  De fleste sør- og mellom-europeere som kommer til Norge vet hva en pilegrimsvei er, - eller de har gått langs vandreruter i Frankrike eller andre steder der infrastrukturen har vært på plass.  De norske pilegrimsvegene har ikke en standard som ligner på det disse vandrerne er vant med.  Vi må derfor være svært forsiktige med vår PR.  Dersom det ikke skjer en opprustning der merkingen er svakest bør vi nok advare de fleste mot å gå langs de norske veiene.

Samtidig:

Ting ble ikke slik mange trodde etter 1997.  Riksantikvaren og Direktoratet for Naturforvaltning har gjennom å innkalle til dette seminaret gitt oss nytt håp!  I dag samles mange gode krefter på nytt.  Det ville være mer enn uheldig om bobla sprekker en gang til.  Pilegrimsveiene er som verdifulle perler i hendene våre.  Vi må unne oss det nødvendige vedlikehold.  Jeg ønsker meg tydelighet, åpenhet, raushet og respekt for hverandre når vi skal jobbe sammen for pilegrimsvegene.  Verken pilegrimsprester eller byråkrater, statlige eller kommunale har lov til å bure seg inne på sine kontorer.  La oss i stedet legge skulder til skulder i arbeidet for en viktig sak!

